༈ ཨང་ཡིག་སུམ་ཅུའི་སྙིང་གཏམ། དྲན་པས་སྙིང་གི་གདུང་སེལ་བ། །ཕ་གཅིག་ངག་གི་དབང་པོར་འདུད། །རང་གིས་རང་ལ་གྲོས་སུ་གདབ། །དགོན་པའི་མགོ་འཛིན་བྱ་འདི་ཡང་། །ཆགས་ཞེན་རྩོད་པའི་གཞིར་གྱུར་པས། །གཅིག་པུར་དབེན་པར་སྡོད་དང་ཨང་། །གྲོང་ཆོག་སྲིའུ་གསོ་འདྲེ་འདུལ་སོགས། །ཟས་ནོར་སྲེད་པའི་གཞི་ཡིན་པས། །རང་སེམས་འདུལ་ལ་སྡོད་ཅིག་ཨང་། །རྟེན་གསུམ་བཞེངས་པ་ལ་སོགས་པ། །ཕལ་ཆེར་དགེ་སྡིག་འདྲེས་མའི་རྒྱུ། །རང་སེམས་དགེ་ལ་སྦྱོར་དང་ཨང་། །དབང་སྐུར་ཆོས་བཤད་འཁོར་སྐྱོང་བ། དངོས་འཛིན་ང་རྒྱལ་སྐྱེ་བའི་རྒྱུ། །བློ་སྣ་སྟུང་ལ་སྡོད་དང་ཨང་། །ཚོང་བུན་འབུལ་སྡུད་ལ་སོགས་པ། །ལོག་འདོད་ཆོས་བརྒྱད་དག་གི་རྒྱུ། །སྙིང་ནས་ཞེན་ལོག་སྒོམ་ཅིག་ཨང་། །མཁོན་པ་བསྡུམ་སོགས་ཕན་པའི་སེམས། །ཡིན་སྙམ་ཕལ་ཆེར་རང་འདོད་རྒྱུ། །རེ་དོགས་མེད་པར་སྡོད་དང་ཨང་། །མངའ་རིས་འཁོར་དང་ལོངས་སྤྱོད་སོགས། །འཆི་དུས་ཕན་པ་གཅིག་ཀྱང་མེད། །རྟག་ཏུ་སྒྲུབ་ལ་བརྩོན་ཅིག་ཨང་། །གཉེར་པ་ཉེ་གནས་ལ་སོགས་པ། །ཕལ་ཆེར་སེམས་ཁྲལ་འབྱུང་བའི་རྒྱུ། །འདུ་འཛི་ཐམས་ཅད་སྐྱུངས་དང་ཨང་། །མཁོ་ཆས་འཛོམས་པའི་རི་ཁྲོད་ཡང་། །སྡུག་བསྔལ་

རྩོད་པའི་རྒྱུ་ཡིན་པས། །དགོས་མེད་རྒྱུད་ལ་སྦྱོར་དང་ཨང་། །འཁོར་ལ་བཀའ་བཀྱོན་བྱ་བ་ཡང་། །ཕན་སེམས་ཡིན་ཡང་ཁོང་ཁྲོའི་རྒྱུ། །ཚིག་འཇམ་ཞི་བར་སྨྲོས་དང་ཨང་། །མཚང་བྲུས་བདེན་གཏམ་བཟང་མ་ནི། །སྙིང་སྐྲན་ཞེ་མནག་སྐྱེ་བའི་རྒྱུ། །སྙན་སྙན་ཡག་ཡག་ཤོད་དང་ཨང་། །ཆོས་ཀྱི་བགྲོ་གླེང་ཕལ་མོ་ཆེ། །ཉོན་མོངས་སྐྱེ་བའི་རྒྱུ་ཡིན་པས། །སྨྲ་བཅད་གྱིས་ལ་སྡོད་དང་ཨང་། །རང་གཞན་གྲུབ་མཐའི་ཁ་འཛིན་ཡང་། བསྟོད་སྨད་ཆགས་སྡང་དག་གི་རྒྱུ། །ཐམས་ཅད་ཐམས་ཅད་སྐྱུར་དང་ཨང་། །ཐོས་པས་བཟང་ངན་ཤན་འབྱེད་ཡང་། །དེ་ལས་རང་སྡིག་གསོག་པའི་རྒྱུ། །ཀུན་ལ་དག་སྣང་སྦྱོངས་དང་ཨང་། །རྒྱུ་འབྲས་ཁྱད་གསོད་ལྟ་སྒོམ་ཡང་། །ཚོགས་གཉིས་ཉམས་ལེན་སྐལ་བ་ཆད། །ཐབས་ཤེས་ཟུང་འཇུག་སྒོམ་དང་ཨང་། །ཐབས་ལམ་ཕྱག་རྒྱ་བསྟེན་པ་སོགས། །ཕལ་ཆེར་ཐ་མལ་དངོས་དང་མཚུངས། །གྲོལ་ལམ་ཁོ་ནར་འབུངས་དང་ཨང་།ཁྲོམ་དབང་སྐུར་དང་དམ་རྫས་འགྲིམ། །ཕལ་ཆེར་དམ་ཚིག་ཉམས་པའི་རྒྱུ། །བཙུན་མགོ་ཐོན་ལ་སྡོད་དང་ཨང་། །ཐོ་ཅོ་གཅེར་རྒྱུག་བྱེད་པ་སོགས། །འཇིག་རྟེན་མ་དད་སྐྱེ་བའི་རྒྱུ། །དྲན་ཤེས་བག་ཡོད་བསྟེན་དང་ཨང་། །མཁས་བཙུན་བཟང་པོར་རློམ་ན་

ཡང་། །མཐོན་པོའི་རྩེ་ནས་དམའ་སར་ལྟུང་། །ཉམས་ལེན་ཐང་ལྷོད་མ་བྱེད་ཨང་། །གར་བསྡད་དགོས་མཛའ་མི་འཚོལ་ཞིང་། །མི་མཛའ་མི་འཁོན་རང་སར་གནས། །རྟག་ཏུ་རང་ཚུགས་ཟུངས་དང་ཨང་། །ཡོན་བདག་ངོ་སྲུང་ལ་སོགས་པ། །བདག་ཉིད་འཆིང་བའི་རྒྱུ་ཡིན་པས། །སྐྱིད་སྡུག་རོ་སྙོམས་སྤྱོད་དང་ཨང་། །གཟོ་རྩིས་སྨན་སོགས་རིག་གནས་ཡུལ། །བསམ་གཏན་གཅོག་པའི་རྒྱུ་ཡིན་པས། །ཤེས་བྱ་བསྐྱུངས་ལ་སྡོད་དང་ཨང་། །ཡིད་ཀྱི་རྒྱལ་སྲིད་སྐྱོང་བ་ཡང་། །དོན་མེད་མི་ཚེ་ཟད་པའི་རྒྱུ། །བྱ་བྱེད་ཐམས་ཅད་ཤོལ་དང་ཨང་། །ཕྱོགས་རེའི་ཡོན་ཏན་ཤེས་ན་ཡང་། །གང་ཞེན་བདག་ཏུ་འཆིང་བའི་རྒྱུ། །ཤེས་བྱ་ཕྱོགས་མེད་བརྩོན་དང་ཨང་། །ཐོག་སེར་གཏད་སྲུང་སྣ་ཚོགས་པ། །གཞན་གནོད་རང་ཉིད་ངན་འགྲོར་ལྟུང་། །དམན་ས་འཛིན་ལ་སྡོད་དང་ཨང་། །དཔེ་ཆ་དགོས་ཚད་འཛོམ་ན་ཡང་། །ཉམས་སུ་མ་ལོན་དཔེས་ཅི་བྱ། །སེམས་ལ་བལྟ་རྟོག་གྱིས་དང་ཨང་། །བསྟན་བཅོས་རྩོམ་དང་ཉམས་མགུར་ཀུན། །རྣམ་རྟོག་འཕེལ་བའི་རྒྱུ་ཡིན་པས། །རྟག་ཏུ་བློ་བྲལ་སྐྱོངས་དང་ཨང་། །རྣམ་རྟོག་སྐྱེས་ཚེ་གཅེར་གྱིས་ལྟོས། །སེམས་ཐག་ཆོད་དུས་ཐོག་ཏུ་ཞོགསྒོམ་དུ་མེད་ལ་སྒོམ་པ་གཅེས། །ཡེངས་བ་མེད་

པ་སྐྱོངས་དང་ཨང་། །སྟོང་ཉིད་ངང་ནས་རྒྱུ་འབྲས་ཞིབ། །བྱར་མེད་རྟོགས་ཀྱང་སྡོམ་གསུམ་བསྲུང་། །དམིགས་མེད་སྙིང་རྗེས་འགྲོ་ཕན་སྐྱོང་། །ཚོགས་གཉིས་དབྱེར་མེད་སྒོམ་དང་ཨང་། །ཨང་ཡིག་སུམ་ཅུའི་སྙིང་གཏམ་འདི། །ཀུན་མཁྱེན་བླ་མའི་ཞལ་ལུང་ཡིན། །རང་གི་རྒྱུད་ལ་སྦྱོར་ཅིག་ཨང་། །དཔེ་འདི་སུ་ལ་བྲི་མ་བཅོལ། །དཔེ་ངན་རྒྱུན་འབྱམས་བསྟན་བཤིག་ཡིན། །དགོས་ན་ཀུན་མཁྱེན་གསུང་རབ་བྲིས།།རང་གི་རང་ལ་གྲོས་སུ་གདབ་པའི་ཨང་ཡིག་སུམ་ཅུ་པ་པད་ནོར་པས་བྲིས། དགེའོ།།